b'\n_START_ARTICLE_\nLockheed T-33 Shooting Star\n_START_SECTION_\nDizajn i razvoj\n_START_PARAGRAPH_\nT-33 (poznat i kao T-Bird) je razvijen na temelju zrakoplova Lockheed P-80/F-80 te mu je trup produljen za vi\xc5\xa1e od tri stope te su dodani jo\xc5\xa1 jedno sjedalo, instrumenti i kontrole leta. Prvotno dizajnirani T-33 je ustvari bio ina\xc4\x8dica P-80/F-80 te je ozna\xc4\x8den kao TP-80C/TF-80C._NEWLINE_Dizajnerski radovi na Lockheedu P-80 su zapo\xc4\x8deli 1943. dok je probni let izvr\xc5\xa1en 8. sije\xc4\x8dnja 1944. Slijediv\xc5\xa1i Bell P-59, P-80 je postao prvi borbeni lovac koji je u\xc5\xa1ao u slu\xc5\xbebu USAF-a te je dodijeljen ameri\xc4\x8dkim eskadronima. Kako je prije njega u slu\xc5\xbebu ve\xc4\x87 u\xc5\xa1lo vi\xc5\xa1e naprednih lovaca, P-80 je dobio ulogu trenera za vojne pilote koji su ve\xc4\x87 upravljali avionima s propelerima._NEWLINE_T-33 koji je izvorno ozna\xc4\x8den kao TF-80C je prvi puta poletio 22. o\xc5\xbeujka 1948. te se u SAD-u proizvodio sljede\xc4\x87ih 11 godina. Ameri\xc4\x8dka ratna mornarica je T-33 po\xc4\x8dela koristiti kao kopneni trener od 1949. Ti avioni su nosili oznaku TV-2 ali im je oznaka 1962. godine promijenjena u T-33B. Tako\xc4\x91er, mornarica je korisila i neke biv\xc5\xa1e USAF-ove P-80C kao TO-1 koji su nakon godinu dana preimenovani u TV-1. Kasnije je Lockheed razvio ina\xc4\x8dicu sposobnu za kori\xc5\xa1tenje na nosa\xc4\x8du aviona poznatu kao T2V-1/T-1A SeaStar. Ova verzija je bila u uporabi od kraja 1950-ih do 1970-ih._NEWLINE_Izvi\xc4\x91a\xc4\x8dka verzija RT-33A se u prvom redu proizvodila za potrebe stranih zra\xc4\x8dnih snaga te je imala kameru postavljenu na nosu a ostalu opremu iza kokpita._NEWLINE_Od ukupno 6.557 proizvedenih Shooting Starova, Lockheed je proizveo njih 5.691.\n_START_SECTION_\nPovijest kori\xc5\xa1tenja\n_START_PARAGRAPH_\nT-33 se koristio kao napredni trener. USAF je po\xc4\x8detkom 1960-ih po\xc4\x8deo povla\xc4\x8diti T-33 kao trenera iz Zra\xc4\x8dne komande, uvode\xc4\x87i novije T-37 Tweet i T-38 Talon. Isto se dogodilo i u ameri\xc4\x8dkoj mornarici koja je T-33 zamijenila sa T-2 Buckeye. Treneri T-33 koje su USAF i ratna mornarica povukli iz uporabe su poslu\xc5\xbeili kao zra\xc4\x8dne mete na koje su lansirani zrak-zrak (USAF) i zemlja-zrak (mornarica) projektili. Kod USAF-a, T-33 je kori\xc5\xa1ten kao zra\xc4\x8dna meta za lovce F-101 Voodoo, F-102 Delta Dagger, F-106 Delta Dart i F-4 Phantom II._NEWLINE_Kod nekih T-33 su montirane dvije strojnice dok je u nekim zemljama T-33 kori\xc5\xa1ten kao borbeni zrakoplov. Tako su ga kubanske zra\xc4\x8dne snage koristile tijekom Invazije u Zaljevu svinja, postigav\xc5\xa1i nekoliko pobjeda._NEWLINE_T-33 Shooting Star se koristio u preko 40 zemalja kao trener te je uglavnom povu\xc4\x8den iz uporabe. Canadair je za potrebe Kraljevskih kanadskih zra\xc4\x8dnih snaga proizveo 656 licencnih T-33 kao CT-133 Silver Star dok je Kawasaki za japanske potrebe proizveo njih 210._NEWLINE_1980-ih je tvrtka Boeing Skyfox ponudila modernizaciju T-33 ali je zbog nedostatka kupaca cijeli projekt otkazan. Modernizacija je uklju\xc4\x8divala uklanjanje postoje\xc4\x87eg Allison J33-A-35 te ugradnju dva Garrett AiResearch TFE731-3A motora._NEWLINE_Krajem 1990-ih je 18 T-33 Mk-III i T-33 SF-SC bolivijskih zra\xc4\x8dnih snaga transferirano u Kanadu na modernizaciju kod tvrtke Kelowna Flightcraft. Instalirana je nova avionika te su izvedeni detaljni pregled i obnova trupa i krila. Ve\xc4\x87ina zrakoplova je vra\xc4\x87ena u Boliviju po\xc4\x8detkom 2001. te su i danas u operativnoj funkciji._NEWLINE_Ograni\xc4\x8deni broj T-33 trenera je u rukama privatnih vlasnika i kolekcionara kao \xc5\xa1to su Michael Dorn i Greg Colyer.'